Kommissionens forordning (EF) nr. 1177/2000

af 31. maj 2000

om ændring af forordning (EØF) nr. 1164/89 om gennemførelsesbestemmelser for støtte til spindhør og hamp

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1308/70 af 29. juni 1970 om den fælles markedsordning for hør og hamp(1), senest ændret ved forordning (EF) nr. 2702/1999(2), særlig artikel 4, og stk. 5, og

ud fra følgende betragtninger:

(1) I henhold til artikel 3, stk. 1, i Rådets forordning (EØF) nr. 619/71 af 22. marts 1971 om almindelige regler for ydelse af støtte til hør og hamp(3), senest ændret ved forordning (EF) nr. 1420/98(4), ydes støtten til hamp kun for de sorter, for hvilke det konstateres ved analyse af vægten af tetrahydrocannabinol (THC), i forhold til vægten af en prøve herved til konstant vægt ikke overstiger visse grænser. I artikel 3, stk. 3, i Kommissionens forordning (EØF) nr. 1164/89 af 28. april 1989 om gennemførelsesbestemmelser for støtte til spindhør og hamp(5), senest ændret ved forordning (EF) nr. 1328/1999(6), fastsættes det endvidere, at medlemsstaterne skal konstatere det gennemsnitlige indhold af THC i en vis procentdel af hampearealerne.

(2) Siden fastsættelsen i 1989 af den fællesskabsmetode til kvantitativ bestemmelse af THC i hampesorter, der er fastsat i bilag C til forordning (EØF) nr. 1164/89, er der sket en videnskabelig udvikling. Metoden omfatter desuden en tung og vanskelig procedure for udtagning af prøver med henblik på kontrol af produktionen. En ny metode, der er bedre tilpasset de øjeblikkelige behov og muligheder, bør derfor fastlægges.

(3) Metoden til bestemmelse af indholdet af THC i støtteberettigede hampesorter skal være meget præcis for at sikre, at betingelserne i artikel 3, stk. 1, i forordning (EØF) nr. 619/71 overholdes. Med henblik på den produktionskontrol, der er fastsat i artikel 3, stk. 3, i forordning (EØF) nr. 1164/89, skal den anvendte metode gøre det muligt at kontrollere en tilstrækkeligt repræsentativ andel af hampearealerne for at garantere, at de dyrkede afgrøder svarer til dem, der er fastlagt i den fælles markedsordning for hamp. Der bør derfor fastsættes en metode med to forskellige procedurer, som tager hensyn til de ønskede mål.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Hør og Hamp -

UDSTEDT FØLGENDE FORORDNING:

Artikel 1

Bilag C til forordning (EØF) nr. 1164/89 affattes som angivet i bilaget til denne forordning.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 31. maj 2000.

På Kommissionens vegne

Franz Fischler

Medlem af Kommissionen

(1) EFT L 146 af 4.7.1970, s. 1.

(2) EFT L 327 af 21.12.1999, s. 7.

(3) EFT L 72 af 26.3.1971, s. 2.

(4) EFT L 190 af 4.7.1998, s. 7.

(5) EFT L 121 af 29.4.1989, s. 4.

(6) EFT L 157 af 24.6.1999, s. 39.

BILAG

"BILAG C

FÆLLESSKABSMETODE TIL KVANTITATIV BESTEMMELSE AF Δ9-THC I HAMPESORTER

1. Formål og anvendelsesområde

Metoden anvendes til at bestemme indholdet af Δ9-tetrahydrocannabinol (THC) i hampesorter (Cannabis sativa L.). Der anvendes enten procedure A eller B som beskrevet nedenfor.

Metoden er baseret på kvantitativ bestemmelse ved gaschromatografi (GLC) Δ9-THC efter ekstraktion med et opløsningsmiddel.

1.1. Procedure A

Procedure A anvendes til at konstatere de produktionsresultater, der er fastsat i forordningens artikel 3, stk. 3.

Hvis det af resultaterne fremgår, at indholdet af THC i et betydende antal prøver af en given sort ligger over den grænse, der er fastsat i artikel 3, stk. 1, i forordning (EØF) nr. 619/71, kan Kommissionen efter proceduren i artikel 12 i forordning (EØF) nr. 1308/70 beslutte at anvende procedure B for den pågældende sort, idet andre foranstaltninger ikke derved udelukkes.

1.2. Procedure B

Procedure B anvendes i de tilfælde, der er nævnt i punkt 1.1, andet afsnit, for at kontrollere overholdelsen af de i artikel 3, stk. 1, i forordning (EØF) nr. 619/71 fastsatte betingelser for at optage hampesorter på listen over sorter, som er støtteberettigede fra produktionsåret 2001/02.

Anmodninger om at få en hampesort optaget på listen skal ledsages af en rapport med resultaterne af den analyse, der er foretaget efter denne metode.

2. Prøveudtagning

2.1. Prøver

- Procedure A: Af en population af en given hampesort udtages en del på 30 cm, der indeholder mindst én hunblomsterstand. Prøven udtages i dagens løb i en periode fra 20 dage efter begyndelsen til 10 dage efter slutningen af blomstringen efter en systematisk fremgangsmåde, der giver en repræsentativ indsamling på marken, bortset fra kanterne.

- Procedure B: Af en population af en given hampesort udtages den øverste tredjedel af hver plante, der er udvalgt. Prøven udtages i dagens løb i en periode på 10 dage efter slutningen af blomstringen efter en systematisk fremgangsmåde, der giver en repræsentativ indsamling på marken, bortset fra kanterne. Hvis det drejer sig om en tvebohampesort, udtages der kun prøver af hunplanterne.

2.2. Prøvens størrelse

- Procedure A: For hver mark består prøven af en prøvetagning fra 50 planter.

- Procedure B: For hver mark består prøven af en prøvetagning fra 200 planter.

Hver prøve anbringes, uden at den sammenpresses, i en lærreds- eller papirpose, som sendes til analyselaboratoriet.

Medlemsstaten kan fastsætte, at der med henblik på en eventuel kontrolanalyse udtages en anden prøve, som opbevares enten hos producenten eller hos analyseorganet.

2.3. Tørring og oplagring af prøven

Tørring af prøverne skal påbegyndes så hurtigt som muligt og under alle omstændigheder inden 48 timer ved enhver metode, der anvender en temperatur på under 70 °C. Prøverne tørres, indtil der opnås en konstant vægt og et vandindhold på mellem 8 % og 13 %.

De tørrede prøver opbevares, uden at de sammenpresses, mørkt og ved en temperatur på under 25 °C.

3. Analyse af THC-indholdet

3.1. Tilberedning af analyseprøven

De tørrede prøver befries for stængler og frø på over 2 mm.

De tørrede prøver knuses til halvfint pulver (sigte med en maskestørrelse på 1 mm).

Pulveret opbevares tørt, mørkt og ved en temperatur på under 25 °C i højst 10 uger.

3.2. Reagenser, ekstraktionsopløsning

Reagenser

- Δ9-tetrahydrocannabinol, chromatografisk rent

- Squalan, chromatografisk rent som intern standard

Ekstraktionsopløsning

- 35 mg squalan pr. 100 ml hexan

3.3. Ekstraktion af Δ9-THC

Af analyseprøven afvejes 100 mg, som anbringes i et centrifugeringsrør. Der tilsættes 5 ml af ekstraktionsopløsningen med den interne standard.

Det hele nedsænkes 20 minutter i et ultralydbad. Der centrifugeres i 5 minutter ved 3000 omdrejninger/minut, og den ovenpå flydende THC-opløsning udtages. Den indsprøjtes i chromatografen, og den kvantitative bestemmelse gennemføres.

3.4. Gaschromatografi

a) Apparatur

- Gaschromatograf med flammeionisationsdetektor og injektor med/uden split

- Kolonne, der sikrer en god udskillelse af cannabinoiderne, f.eks. en glaskolonne med en længde på 25 m og en diameter på 0,22 mm, imprægneret af en apolær fase af 5 % phenylmethylsiloxantype

b) Kalibreringsopløsninger

Mindst 3 værdier ved procedure A og 5 værdier ved procedure B, som skal omfatte værdierne 0,04 og 0,50 mg pr. ml Δ9-THC ekstraktionsopløsning

c) Apparatstillinger

Følgende stillinger gives som eksempel på den kolonne, der er nævnt i litra a):

>TABELPOSITION>

d) Indsprøjtet volumen 1 μl

4. Resultater

Resultatet angives med to decimaler i g Δ9-THC pr. 100 g analyseprøve, tørret til konstant vægt. Tolerancen på resultatet er 0,03 g/100 g.

- Procedure A: resultatet svarer til bestemmelsen pr. analyseprøve.

I tilfælde af at det således opnåede resultat er højere end den i artikel 3, stk. 1, i forordning (EØF) nr. 619/71 fastsatte grænse, foretages en anden bestemmelse af hver analyseprøve, og resultatet svarer til gennemsnittet af disse to bestemmelser.

- Procedure B: resultatet svarer til gennemsnittet af to bestemmelser pr. analyseprøve."